**STUDENTSKI DEBATNI KLUB NIŠ
Filozofski fakultet, Niš**

Februar 2020.

Plan osnivanja i početka rada

Studentski debatni klub (u daljem tekstu: SDK) počeće sa radom u prolećnom semestru 2020. godine.

Početak rada obeležiće **Prezentaciona debata**, koja će biti održana **u sredu, 26. februara u 19 sati**, u amfiteatru Filozofskog fakulteta. Nakon toga, prikupljaju se imena i kontakti studenata koji bi želeli da budu članovi SDK-a i nedelju dana kasnije krenuće se sa radom.

Tokom celog semestra, treninzi za studente-članove održavaće se **četvrtkom od 19 sati, u učionici A23**. Datum održavanja prvog treninga je **5. mart 2020. godine**.

Počevši od meseca marta, do kraja prolećnog semestra ima 13-14 nedelja, što znači otprilike i toliko radnih dana SDK-a kada će studenti učiti o debati. U zavisnosti od plana ishoda (koliko želimo da studenti za to vreme nauče), možemo neke nedelje imati časove i dva puta nedeljno. Na kraju semestra, bilo bi poželjno da se napravi događaj u okviru koga će studenti iz SDK-a debatovati javno na fakultetu.

**Upravni odbor**

Studentski debatni klub će imati upravni odbor, koji će ove, prve godine rada, brojati ukupno pet članova. Upravni odbor će svake školske godine birati nove članove koji će upravljati Studentskim debatnim klubom. Ostavljamo slobodu budućim generacijama da odluče koliko će članova upravni odbor brojati svake naredne godine. Za školsku 2019/2020. godinu, upravni odbor činiće:

**Novak Čelebić** – student Pravnog fakulteta u Beogradu, glavni osnivač. Novak će držati treninge članovima SDK i zahvaljujući njemu, članovi će učiti od najboljih debatera iz Beograda, kako bi narednih godina oni bili ti koji će držati treninge i radionice novim studentima-članovima.

Kontakt: celebicnovak@gmail.com / 0637357053

**Aleksandra Pešić** – studentkinja Filozofskog fakulteta u Nišu, predsednica Studentskog debatnog kluba za školsku 2019/2020. godinu. Predsednik će imati zaduženje da saziva sastanke upravnog odbora, i donosi presudne odluke o radu i budućim članovima upravnog odbora, ukoliko broj glasova ostalih članova tako zahteva.

Kontakt: ada.pesic05@gmail.com / 0645761813

**Dušan Zdravković** – student Pravnog fakulteta u Nišu, projektni menadžer kluba. Projektni menadžer biće zadužen za organizovanje događaja u okviru SDK, za organizovanje treninga, doček trenera i predavača, vođenje evidencije, obaveštavanje studenata-članova o terminima, potencijalnim izmenama, temama treninga, za evaluacije o radu SDK.

Kontakt: dusan98zdravkovic@gmail.com / 0603396901

**Aleksandra Milovanović** – studentkinja Filozofskog fakulteta u Nišu, projektni menadžer kluba.

Kontakt: aleksandramilovanovic187@gmail.com / 0601623677

**Ana Lapčević** – studentkinja Filozofskog fakulteta u Nišu, PR menadžer kluba. PR menadžer biće zadužen za vođenje društvenih mreža, kontakt sa PR menadžerom Filozofskog fakulteta, za obaveštavanje studenata o bitnim događajima (prezentaciona debata, javne debate studenata-članova, novi upisi...), i po potrebi, za komunikaciju sa medijima. PR menadžer će se birati sa departmana za Komuniciranje i odnose sa javnošću. Želimo da damo prednost mlađim studentima, i onima koji nisu imali neki vid prakse ili posla.

Kontakt: alapcevic@live.com / 0645595254

Budućim članovima ostavljamo i slobodu izbora kada je u pitanju broj projektnih menadžera i PR menadžera u upravnom odboru. U zavisnosti od toga koliko se kandidati sigurno osećaju ili imaju obaveza, mogu formirati i tim.

**Debatni kurs**

Debatni kurs bi se sastojao iz tri dela.

1. U prvom semestru će se obrađivati osnovni pojmovi i pravila debate (na primer: struktura govora, analiza argumenata, vid govora, analiza teme, postavljanje pitanja itd.). Ove godine, taj deo će se skratiti i održati u drugom semestru, a treninge će držati iskusni debateri iz Beograda, uglavnom članovi Otvorene komunikacije. Nadamo se da ćemo od sledeće godine imati obučene studente sa našeg fakulteta koji će budućim članovima SDK držati treninge.
2. U drugoj polovini prvog semestra kreću prve debate studenata, praćene usmeravanjem za buduće debate od strane mentora (kroz komentar svakog govora i davanja alternativnih pristupa temi, ili produbljivanje već postojećih argumenata datih od strane studenata debatera). Ponovo, u ovogodišnjem slučaju, to će biti u toku drugog semestra.
3. Ideja je da se u drugom semestru angažuju profesori i predavači iz raznih oblasti (ekonomija, internacionalne relacije, etika, krivično pravo, mediji...) koji bi držali predavanja studentima o osnovnim znanjima i aktuelnim debatnim temama iz tih oblasti, a onda bi studenti imali priliku i da o tome debatuju.

Debate mogu biti razne i biće prilagođene trenutnoj sposobnosti polaznika. Sve debate će biti u međunarodno priznatom britanskom parlamentarnom formatu. Ovaj format je izabran iz dva razloga. Pre svega, ima precizna pravila ocenjivanja debate i individualnih uspeha svakog od njenih učesnika. Takođe, najpriznatiji je format debate na svetu, pa učesnici imaju mogućnost da se takmiče na mnogim nacionalnim i internacionalnim takmičenjima, u čemu će ih klub podsticati i podržavati. Primeri nekih debata glase: „Ovaj dom bi predmete iz muzeja (npr. Britanski muzej, Luvr) vratio u zemlje iz kojih potiču.“, „Ovaj Dom podržava kupovinu i prodaju emocionalnih usluga“, „Ovaj Dom bi zabranio rijaliti“.

Zahvaljujući iskustvu trenera koji će držati debatni kurs, studenti će biti usmeravani i ohrabrivani da se prijavljuju na razne debatne turnire u zemlji i regionu.

**Prezentaciona debata**

Prezentaciona debata je događaj koji debatni klub u okviru fakulteta na kome postoji, organizuje pre početka svake nove godine rada. Svi studenti zainteresovani da budu deo debatnog kluba, moći će za članstvo u istom da se prijave nakon prezentacione debate.

Ove godine, na prezentacionoj debati, studentima i profesorima predstaviće se organizatori Studentskog debatnog kluba, koji će ih upoznati sa osnovnim ciljevima debatnog kluba i kursa koji ih očekuje, kao i kako će to funkcionisati. Nakon toga, uslediće debata već iskusnih debatera, kojom ćemo pokazati studentima šta će i oni naučiti zahvaljujući ovom klubu.

**Članovi kluba**

Član SDK može biti svaki student, sa bilo kog fakulteta Univerziteta u Nišu, koji želi da uči i bude aktivan u ovom klubu. Za adekvatno funkcionisanje kluba u okviru čijih kurseva bi svi zainteresovani studenti mogli efektno i efikasno da nauče veštinu debatovanja, potrebno je 20 do 30 studenata - polaznika. Ako bude više prijavljenih, nećemo nikog eliminisati, smatrajući da će se vremenom izdvojiti i ostati oni aktivniji studenti.